作者:魏了翁
標題:賀新郎
內容:家住峨山趾。暑風輕、雙泉漱玉，五坡攢翠。坡上主人歸無計。夢泛滄波清泚。曾拜奏、前旒十二。願上皇華將親去，及翁兒、未老相扶曳。乘款段，過閭里。璽書未報人相謂。倚西風、胡塵漲野，隱憂如蝟。就似東門賢父子，祗恐榮親猶未。待洗盡、岷峨憔悴。便把手中長杓柄，為八荒，更作無邊施。卻上表，乞歸侍。